Luister: Land Cruiser-fees se wiele weer aan die rolDie Land Cruiser-fees se wiele is weer aan die rol. (Foto: Verskaf) Suid-Afrikaanse Land Cruiser-eienaars gaan vanjaar weer verskeie rekords laat spat by die immergewilde Hankook Land Cruiser-fees en Afrika-rekord, wat van 9 tot 11 September by die Sondela-natuurreservaat buite Bela-Bela (Warmbad) in Limpopo aangebied word. Dié unieke fees is na twee jaar se inperkings weer ten volle op dreef en beloof om nie net pret en vermaak vir Land Cruiser-eienaars en ‑aanhangers te bied nie, maar ook vir die hele gesin. Die Cruiser-pretaktiwiteite word vanjaar ook uitgebrei en sluit items soos ŉ moddergatgeleentheid, heuwelklim, ŉ kort veldrenbaan, asook die gewilde Cruiser Gravel Drag-geleentheid in. Slegs geregistreerde Land Cruiser-deelnemers sal egter aan dié aktiwiteite kan deelneem. Suid-Afrikaanse Land Cruiser-eienaars gaan vanjaar weer verskeie rekords laat spat. (Foto: Verskaf) Gaste kan verder uitsien na ŉ 20 km‑konvooiroete met verversings langs die pad, kindervermaak, buitelewe-uitstallers, kroegfasiliteite, kunstenaars wat optree, helikopterritte, ŉ snuffelmark, warmwaterswembaddens, asook ŉ begeleide sonsondergangrit. Feesgangers kan vanjaar ook van die boskamp-kampering, asook die toegeruste tente gebruik maak. Alle verblyfversoeke kan direk aan Sondela by www.sondela.com of www.ekspo.co.za gerig word.